Broj: 711-I-1320-M-95/21-02-12

Zagreb, 22. srpnja 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivana Jeromele, općinskog načelnika Općine Gračišće**, za davanjem mišljenja Povjerenstva, na 136. sjednici, održanoj 22. srpnja 2021., donosi sljedeće:

**MIŠLJENJE**

**Radi pravilnog upravljanja predmetnom situacijom, a u cilju očuvanja integriteta i vjerodostojnosti te povjerenja građana u nepristrano obnašanje dužnosti općinskog načelnika, upućuje se dužnosnik Ivan Jeromela, općinski načelnik Općine Gračišće, da se izuzme od donošenja odluka ispred Općine Gračišće o ulaganju u trgovačko društvo Usluga odvodnja d.o.o., čiji je dužnosnik zaposlenik, a suvlasnik kojeg bi nakon postupka dokapitalizacije postala i Općina Gračišće, kao i da se izuzme od donošenja odluka o upravi, odnosno direktoru tog trgovačkog društva nakon provedbe dokapitalizacije, te da za iste radnje ovlasti drugu osobu.**

Obrazloženje

Zahtjev za davanjem mišljenja Povjerenstva podnio je dužnosnik Ivan Jeromela, općinski načelnik Općine Gračišće. U knjigama ulazne pošte zahtjev je zaprimljen 16. srpnja 2021., pod poslovnim brojem 711-U-3769-M-95/21-01-5, povodom kojeg se vodi predmet broj M-95/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Ivan Jeromela, povodom obnašanja dužnosti općinskog načelnika Općine Gračišće, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da se kao načelnik volonter u Općini Gračišće nalazi u specifičnoj situaciji, naime, profesionalno je zaposlen u trgovačkom društvu Usluga odvodnja d.o.o. za djelatnost javne odvodnje Pazin, kojeg je trenutno vlasnik Grad Pazin u stopostotnom udjelu.

Sukladno zakonskim propisima (i usmenoj uputi Državne revizije), jednice lokalne samouprave moraju biti (su)vlasnici pružatelja javnih usluga, tako i odvodnje. Kako Usluga odvodnja d.o.o. te usluge pruža na cijelom teritoriju nekadašnje Općine Pazin, koja uključuje i Općinu Gračišće, u planu je dokapitalizacija društva i ulazak jedinica lokalne samouprave bivše općine u vlasničku strukturu, pa tako i Općine Gračišće. Dužnosnik postavlja pitanje kako provesti dokapitalizaciju budući da će on kao načelnik donositi odluku o ulaganju u društvo u kojem je zaposlen, a nakon provedbe dokapitalizacije, on će kao ovlašteni predstavnik Općine biti nadređen direktoru Odvodnje, koji će biti nadređen njemu. Dužnosnik traži uputu o postupanju, radi li se u konkretnoj situaciji o sukobu interesa, odnosno kako ga izbjeći.

Uvidom u Registar dužnosnika kojeg ustrojava i vodi Povjerenstvo utvrđeno je da je dužnosnik Ivan Jeromela dužnost općinskog načelnika Općine Gračišće obnaša od 7. lipnja 2021.

Uvidom u izvješće o imovinskom stanju koje je dužnosnik Ivan Jeromela podnio povodom stupanja na dužnost 15. srpnja 2021. Povjerenstvo je utvrdilo da je dužnosnik naveo kako dužnost općinskog načelnika Općine Gračišće obnaša volonterski. Dužnosnik je, nadalje, u rubrici „Podatci o drugim poslovima dužnosnika tijekom obnašanja mandata“ naveo da je zaposlen kao građevinar u trgovačkom društvu Usluga odvodnja d.o.o.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo je uvidom u podatke sudskog registra Trgovačkog suda u Pazinu utvrdilo da je pod matičnim brojem subjekta: 040319363, OIB: 04849628232 upisano trgovačko društvo Usluga odvodnja d.o.o. Kao jedini osnivač/član upisan je Grad Pazin.

Radi pravilnog upravljanja ovom situacijom, u smislu sprečavanja sukoba interesa, odnosno spječavanja nastanka percepcije javnosti da je dužnosnik obnašanje dužnosti koristio za vlastiti probitak, Povjerenstvo upućuje da se dužnosnik Ivan Jeromela, u cilju očuvanja integriteta i vjerodostojnosti dužnosnika i očuvanja povjerenja građana u nepristrano obnašanje dužnosti općinskog načelnika izuzme od donošenja odluka ispred Općine Gračišće o ulaganju u trgovačko društvo Usluga odvodnja d.o.o., čiji je dužnosnik zaposlenik, a suvlasnik kojeg bi nakon postupka dokapitalizacije postala i Općina Gračišće, kao i da se izuzme od donošenja odluka o upravi, odnosno direktoru tog trgovačkog društva nakon provedbe dokapitalizacije, te da za iste radnje ovlasti drugu osobu.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/20., dalje u tekstu: ZLPRS) u navedeni Zakon dodan je novi članak 43.a kojim je propisano da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavcima 3. do 5. navedenog članka ZLPRS-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao, onemogućen obavljati svoju dužnost. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Privremeni zamjenik, za vrijeme zamjenjivanja općinskog načelnika, odnosno gradonačelnika, ostvaruje prava općinskog načelnika, odnosno gradonačelnika.

Sukladno stavku 7. istog članka ovlast privremenog zamjenika za zamjenjivanje općinskog načelnika, odnosno gradonačelnika prestaje danom nastavljanja obavljanja dužnosti općinskog načelnika, odnosno gradonačelnika po prestanku razloga zbog kojih je općinski načelnik, odnosno gradonačelnik bio onemogućen u obavljanju svoje dužnosti.

Povjerenstvo je od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz čanka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika, međutim do dana donošenja ovog mišljenja isto nije zaprimljeno.

Slijedom navedenog, kako Općina Gračišće sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje dužnosnika Ivana Jeromelu da se obrati Ministarstvu pravosuđa i uprave s ciljem pojašnjenja bi li dužnosnik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u navedenim situacijama s ciljem sprečavanja sukoba interesa.

Slijedom svega navedenog, odlučeno je kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Jeromela, elektroničkom dostavom
2. Objava na internetskoj stranici Povjerenstva
3. Pismohrana